Die nuwe Hyundai Elantra is nou al ‘n rukkie met ons. Maar daar is weer nuwe lewe geblaas in ‘n model wat met sy bekendstelling ‘n paar jaar gelede die koppe behoorlik laat draai het. Al was dit net vir die sprankelende voorkoms en lyne! Van die kant gesien was dit moeilik om hom van die Beierse vervaardigers te onderskei – behalwe vir die baie billiker prys. En natuurlik het hierdie model in 2012 die prys as Suid-Afrikaanse Motor van die Jaar vir hierdie stilering, en hantering, verwerf.
In 2014 het die Peugeot 2008 sy buiging op die plaaslike mark gemaak en het ek ná die persbekendstelling geskryf dat die Leeu van Afrika uiteindelik weer terug is met ‘n model wat aanklank gaan vind by baie kopers. Dit het my herinner aan my 204-stasiewa waarmee ek in die jare sestig Malawi en Mosambiek se rowwe grondpaaie deurkruis het en die gedrag van die Fransman dit soos teerpaaie laat voel het.